3.

În conformitate cu Regulamentul (CE) nr. 338/97, exportul sau reexportul din Uniune al exemplarelor din speciile incluse în anexa A este permis doar în mod excepțional. În această privință, în cazul în care, după efectuarea unor evaluări ale riscului adecvate, astfel cum sunt descrise mai sus, autoritățile unui stat membru consideră că nu există riscul ca eliberarea unui permis să fie în beneficiul unor persoane implicate în achiziționarea sau în comerțul ilegal cu coarne de rinocer, condițiile care le autorizează să elibereze un permis în temeiul articolului 8 alineatul (3) trebuie să facă în continuare obiectul unei interpretări stricte (10). Regimul aplicabil comerțului în interiorul Uniunii cu coarne de rinocer va varia în funcție de condițiile prevăzute la literele (a), (b) și (c) de la articolul 8 alineatul (3). În conformitate cu articolul 8 alineatul (3) litera (a) [respectiv, exemplarele „au fost achiziționate sau introduse în Comunitate înainte ca dispozițiile referitoare la speciile incluse la anexa I la convenție, la anexa C1 la Regulamentul (CEE) nr. 3626/82 al Consiliului (11) sau la anexa A la prezentul regulament să intre în vigoare, pentru exemplarele în cauză”], un element esențial este acela că sarcina de a demonstra că exemplarele au fost achiziționate sau introduse în Uniune înainte de 4 februarie 1977 îi revine solicitantului pentru toate speciile de rinoceri, cu excepția rinocerilor albi (pentru care termenul a fost fixat la 1 iulie 1975). În cazul în care solicitantul nu este în măsură să furnizeze elementele de probă necesare, atunci nu ar trebui să fie eliberat niciun certificat. Se pare că un număr de articole sunt prezentate ca „exemplare prelucrate”, a căror utilizare în scopuri comerciale este reglementată în temeiul articolului 8 alineatul (3) litera (b) din Regulamentul (CE) nr. 338/97 și al articolului 62 alineatul (3) din Regulamentul (CE) nr. 865/2006 al Comisiei (12). Dacă un articol îndeplinește condițiile prevăzute la articolul 2 litera (w) din regulamentul Consiliului pentru a putea fi considerate exemplare prelucrate, atunci nu este nevoie de niciun certificat pentru utilizarea sa în scopuri comerciale în interiorul Uniunii. Cu toate acestea, definiția „exemplarelor prelucrate” trebuie, de asemenea, să fie interpretată în sens restrâns: — solicitantul trebuie să demonstreze mai întâi că exemplarul a fost achiziționat cu „50 de ani înainte de intrarea în vigoare a Regulamentului (CE) nr. 338/97”, și anume înainte de 3 martie 1947; — în plus, faptul că un corn de rinocer este pur și simplu montat pe o placă, pe un scut sau pe un alt tip de bază, fără nicio altă modificare a stării sale naturale, nu ar trebui să fie suficient pentru ca produsul să fie considerat un exemplar „prelucrat” în temeiul articolului 2 litera (w) din Regulamentul (CE) nr. 338/97. Documentul de orientare elaborat de Comisia Europeană cu privire la exemplarele prelucrate ar trebui să fie și va fi modificat în consecință. În plus, ar trebui să fie examinată în mod strict și aprofundat cerința prevăzută la articolul 2 litera (w), potrivit căreia modificarea a fost efectuată pentru „a face bijuterii, obiecte decorative, artistice, utilitare sau instrumente muzicale”, deoarece se pare că în unele cazuri recente natura artistică a modificării (cum ar fi sculptare semnificativă, gravare, inserție sau fixare de obiecte artistice sau utilitare etc.) nu a fost clară, caz în care condițiile prevăzute la articolul 2 litera (w) nu au fost îndeplinite. În cazul în care cererile referitoare la schimburile comerciale în interiorul Uniunii de coarne de rinocer sunt efectuate în temeiul articolului 8 alineatul (3) litera (c), statelor membre li se reamintește că, întrucât importul de coarne de rinocer (ca efecte personale, în special ca trofee de vânătoare) este posibil numai în scopuri necomerciale, nu există nicio posibilitate ca proprietarilor acestora să le fie acordat un certificat în scop comercial în interiorul Uniunii în temeiul articolului 8 alineatul (3) litera (c).